יוסי לשם

יוסי לשם (נולד באפריל 1947) הוא אורניתולוג ישראלי, פרופסור בדימוס במחלקה לזואולוגיה באוניברסיטת תל אביב, מייסד ומנהל המרכז הבינלאומי לחקר נדידת הציפורים בלטרון. יוסי לשם נולד בשנת 1947 בחיפה. הוא למד בבית הספר על שם ליאו בק, והמשיך את לימודיו בישיבת נחלים. את שירותו הצבאי עשה בנח"ל ובחיל התותחנים. לשם משרת בהתנדבות בחיל האוויר בדרגת סגן-אלוף, עקב היותו המוביל המקצועי בפרויקט, שמטרתו למנוע תאונות בין מטוסים לעופות. לשם הקים את ביתו בבית ספר שדה בהר גילה, שם הוא מתגורר עד היום. הוא נשוי ויש לו ילדים ונכדים. את הקריירה שלו בתחום ידיעת ארץ ישראל החל כמדריך בבית ספר שדה הר גילה. לשם עבר לעבוד כמנהל אגף שמירת הטבע בחברה להגנת הטבע ובין השנים 1991–1995 היה למנכ"ל החברה. במקביל למד ביולוגיה באוניברסיטה העברית בירושלים. הוא המשיך את לימודיו הגבוהים באוניברסיטת תל אביב. את עבודת המוסמך עשה לשם על עיט ניצי, מין שהיה נפוץ בארץ וכמעט נכחד - מתוך 90 זוגות נשארו 18. עבודה זו נעשתה בהדרכת פרופסור היינריך מנדלסון. לשם התעניין גם במין עוזניית הנגב שממנו נותר בטבע זוג אחד בלבד. באוגוסט 2008 היה אחד הזוכים ב"אות מפעל חיים להגנה על הסביבה" מטעם המשרד להגנת הסביבה. בשנת 2017 קיבל פרס מפעל חיים מטעם האגודה הישראלית לאקולוגיה ומדעי הסביבה. הנסיגה מסיני, שהחלה בשנת 1982, הביאה לכך שהמרחב האווירי עבור מטוסי חיל האוויר הישראלי הצטמק. בשמי הארץ טסו מטוסים ולידם מיליוני ציפורים. מערכת היחסים בין השניים הייתה קטלנית. המפגש בין הציפורים למטוסים גרם לתאונות אוויריות קטלניות. — יוסי לשם, לציפורים אין גבולות, אתרוג, ינואר 2005 התצפיות הצביעו על כך ש-500 מיליון עופות נודדים עוברים מעל ישראל פעמיים בשנה בסתו ובאביב, כלומר כמיליארד ציפורים נודדות מדי שנה בשמי ארץ ישראל. הדבר מהווה שיא עולמי. בשמי ישראל נצפים 540 מינים של ציפורים. ולעומת זאת, תנועת מטוסי חיל האוויר, בשמים המצומצמים של ארץ ישראל, לאחר הנסיגה מסיני, אף היא יוצרת עומס רב. התוצאה ב-25 שנה האחרונות (עד 2005) הסתכמו הנזקים כתוצאה מהתנגשויות עם מטוסים כדלקמן: 3 טייסים נהרגו, 9 מטוסים התרסקו, 75 תאונות עם נזקים מעל חצי מיליון דולר כל תאונה ואלפי תאונות עם נזקים. מחקר מקיף ביותר, על נדידת הציפורים נערך במימון חיל האוויר, משרד המדע, החברה להגנת הטבע ואוניברסיטת תל אביב. במהלך המחקר, שהיה לעבודת דוקטורט (בהדרכת פרופסור יורם יום-טוב), בנה יוסי לשם מפת נדידה בעזרת דאונים, מכ"מים, רשת צופים ומזל"טים. הוא דאה בדאון במשך 270 יום על מנת להשלים את המעקב אחרי מסלולי התעופה של הציפורים. בסופו של דבר נקבעה שיטת מעקב ודרכי התרעה לחיל האוויר, כל זה מתבצע היום במרכז הבינלאומי לחקר נדידת הציפורים בלטרון בניהולו של יוסי לשם. חישובים שנעשו מראים כי לחיל האוויר נחסך עד 2007 סכום של 730 מיליון דולר. אחד המחקרים של יוסי לשם עסק במעקב אחרי זוג חסידות לבנות בעזרת משדרים נקלטי לוויין. לאחר שהחסידות שוחררו בגרמניה נמצא כי הזכר נדד לספרד ואילו בת הזוג עפה לדרום אפריקה דרך ארץ ישראל. כעבור תשעה חודשים חזרו שניהם לאותו קן. הזכר, שהקדים מעט, הכין את הקן והנקבה הגיעה קצת יותר מאוחר. תשע שנים רצופות עקבו אחרי הזוג ונמצא שהזוג תמיד הקפיד לחזור ולקנן יחד. מחקר זה הוא אחד מסדרה של מחקרים העוסקים בזוגיות אצל הציפורים ככלל ואצל חסידה לבנה בפרט. לשם יזם, בעזרת שר החינוך לשעבר אמנון רובינשטיין את ההחלטה, כי מקצוע הצפרות ישולב בתוכנית חינוכית בבתי הספר. במימון אמריקאי נוסד פרויקט "הציפורים הנודדות אינן יודעות גבולות", בו משתתפים תלמידים מישראל, הרשות הפלסטינית, ירדן, ארצות הברית ורוסיה. פרויקט נוסף החל בשנת 1997. במסגרתו חוקרים תלמידים מישראל, רוסיה וארצות הברית את נדידת העופות בעולם. הפרויקט מתבסס על אתר הצפרות הישראלי. אחד ממחקריו של לשם עסקו בגידול התנשמת ('הבומה') כמדביר ביולוגי של מזיקים בחקלאות. הרעיון נכנס לעלילה של העונה השלישית של פולישוק ושם לשם הופיע בתפקיד עצמו והרצה על המחקר. יוסי לשם ועפר בהט, לטוס עם הציפורים, ידיעות ספרים הוצאה: ספרי חמד החברה להגנת הטבע, 1999. ספרם זה זיכה אותם בפרס יצחק שדה לספרות צבאית לשנת 1994. קרול גרבוני פוגל, יוסי לשם, The man who flies with birds, Kar-Ben Publishing, 2009 יוסי לשם ואמיר עזר, בומה התנשמת: ידידת החקלאי, הוצאת קרן הדוכיפת, 2012 עורכים: יוסי לשם, חיים גורן, חנה עמית, האב ארנסט שמיץ: כוהן דת וזואולוג, הוצאת כרטא, 2018 אתר הצפרות הישראלי - אתר משותף למרכז הבינלאומי לחקר נדידת הציפורים בלטרון ולמרכז הצפרות של החברה להגנת הטבע. רשימת המאמרים של יוסי לשם באתר רמב"י הספרים של יוסי לשם, באתר "סימניה" קובי מידן, ‏"אנשים בלילה" עם יוסי לשם, באתר iCast‏, 8 בינואר 2013 אסף ולדן, "ממעוף הציפור", בטאון חיל-האוויר זאב גלילי, איש הציפורים מהר גילה - "היגיון בשיגעון" - הטור המקוון של זאב גלילי - 28 מאי 2004 שאלת מחקר עם יוסי לשם, ynet משה גלעד, היי, הביטו למעלה, באתר הארץ, 6 באוקטובר 2012 פרנסס קריינקרוס, Connecting Flights, Conservation Magazine Israel21c, The top 10 environmentalists helping green Israel אבינדב ויתקון, ציפורים בראש, באתר ערוץ 7, 15 ביולי 2015 יוסי לשם מספר על עצמו, יוני 2016 אהרון ברנע מראיין את יוסי לשם בתוכנית "מחוץ לזמן" של ערוץ הכנסת, באתר יוטיוב, 6 במרץ 2016 צפריר רינת, האיש שעוזר לציפורים לנדוד, באתר הארץ, 6 ביולי 2017 טל שניידר, ‏אולי דרך הטבע יגיע השלום? כך רותמים את האפיפיור למיזם צפרות אזורי, באתר גלובס, 8 במאי 2019 נטע אחיטוב, הוא קוסם של ציפורים. מכשף. למעשה, בלעדיו בכלל לא היתה כאן צפרות, באתר הארץ, 7 באוגוסט 2019 יוסי לשם, דן אלון, יוסף אבי יאיר אנג'ל (ג'וחא) ורן חקלאי - פיתוח רשת מוקדי צפרות בישראל - ותרומתה לסביבה, לתיירות, לחינוך, ולמחקר - מכון ירושלים לחקר ישראל, 2009 יוסי לשם (1947-), דף שער בספרייה הלאומית מכתביו והרצאותיו ציפורים ללא גבולות, באתר הספרייה הווירטואלית של מטח הרצאת "מדוע" תשע"ד | הטעות במושג "מח של ציפור" - פרופ' יוסי לשם, באתר YouTube‏, 26 בפברואר 2014 יוסי לשם, הביולוגיה של העיט הניצי (Hieraaetus fasciatus fasciatus), הוגש כעבודת גמר לקראת התואר "מוסמך למדעי הטבע" באוניברסיטת תל אביב, תשל"ז 1976. פרס מפעל חיים לאורי דביר ועזריה אלון, באתר ynet, 5 באוגוסט 2008 הענקת פרס מפעל חיים לפרופ' יוסי לשם, סרטון בערוץ "האגודה הישראלית לאקולוגיה ולמדעי הסביבה", באתר יוטיוב (אורך: 01:39:08)